**ELŐTERJESZTÉS**

**Hévíz Város Önkormányzat Képviselő-testülete**

**2018. március 29-i nyilvános ülésére**

**Tárgy:** Hévízi Turisztikai Nonprofit Kft-ből 2 %-os tulajdonrész értékesítése Hévíz Város Önkormányzat által

**Az előterjesztő:** Papp Gábor polgármester

**Készítette:** Bediné Makra Anikó Hévízi Turisztikai Nonprofit Kft Felügyelő Bizottságának elnöke

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

Hévíz Város Önkormányzat 51 %-os tulajdoni arányával többségi állami tulajdonban van a gazdasági társaságban, a tulajdonos 25/2018. (I.25.) határozatával döntött a Hévízi Turisztikai Nonprofit Kft 2 %-os tulajdonrészének értékesítéséről. Az értékesítés indokát a 2018. január 25-i Képviselő-testület elé terjesztett anyag részletesen tartalmazta.

A Képviselő-testület 25/2018. (I.25.) határozatában felhatalmazást adott Polgármester Úrnak, hogy a piaci érték meghatározására kérje fel a társaság könyvvizsgálóját. A megbízást a GM-AUDIT Kft képviseletében Vecsera Jánosné könyvvizsgáló a társaság piaci értékének meghatározását 2017. december 31-i fordulónapra vonatkozóan kapta meg, a fenti határozatban rögzítettek szerint.

Hévíz Város Önkormányzat tulajdonának értékesítésére a vagyongazdálkodásról szóló 22/2014. (IV. 29.) önkormányzati rendelet előírásait kell alkalmazni. E rendelet 5. § cc) bekezdése értelmében az önkormányzati vagyon értékének meghatározása társasági részesedés esetén három hónapnál nem régebbi üzleti értékelés alapján történhet, mely alapján meghatározásra kerül az értékesítésre szánt tulajdon értéke, mely a piaci érték.

Hévíz Város Önkormányzat vagyondelének 17. § (1)-(2) bekezdése rendelkezik arról, hogy az önkormányzat tulajdonában lévő nemzeti vagyon tulajdonjogát 25 millió forint egyedi bruttó forgalmi értékhatár felett átruházni csak versenyeztetés útján lehet.

Az értékesítésre szánt 2 %-os tulajdonrész könyv szerinti értéke (jegyzett tőke 2 %-a) jelenleg 60.000,- Ft.

A felkért könyvvizsgáló elkészítette 2018. március 14-én könyvvizsgálói nyilatkozatát a 2 %-os piaci érték megállapítására. A nyilatkozat részletesen tartalmazza a gazdasági társaság könyvvizsgálójára vonatkozó kötelezettségeket, mely alapján elkészítette a szakértői anyagot, továbbá a társaság adatait, tulajdonosok törzsbetét és tulajdoni hányad arányát. Rögzítésre kerültek az üzletrész piaci értékének megállapításához kapcsolódó módszertanok, mely alapján meg lehet állapítani a piaci értéket. A társaság öt éves időszakot (2013-2017-ig) magába foglaló mérlegadatai bemutatják, hogy milyen teljesítési adatok történtek a vizsgált időszakban. A szakértő megállapítja, hogy az egyes vizsgált években változóan alakult a társaság adózás előtti eredménye, ezért a hozamszemlétetű értékelést a piaci érték meghatározására vonatkozóan nem tartotta megfelelő módszernek. A társaság gazdálkodási adatinak ismeretében ezért a likvidációs alapú vagyonértékelés módszerével történt a piaci érték meghatározása.

Az értékelési módszer alapján a Hévízi Turisztikai Nonprofit Kft saját tőkéjének könyvszerinti értéke 2017. december 31-én 28.542 ezer forint volt, melyből Hévíz Város Önkormányzata 51 %-os tulajdoni részt képviselt, így az aktuális könyvszerinti értéke 14.511 ezer forint volt. A likvidációs alapú vagyonértékelés szerint így az értékesíteni kívánt 2 %-os részarány **569 ezer forint** értéket képvisel.

A fent ismertetett önkormányzati rendelet alapján a társaság értékesíteni kívánt 2 %-os tulajdoni részaránya nem haladja meg a 25 millió forintot, így versenytárgyalást nem kell az értékesítésnél kiírni.

A társaság alapító okirata szerint az értékesítésre kerülő tulajdoni részarány fel kell ajánlani megvételre a többi tulajdonostársaknak, amennyiben nem érkezik senki részéről vételi ajánlat a megállapított piaci értéken, akkor kell nyílt ajánlati felhívást közzétenni.

Hévíz Város Önkormányzat az alapító okiratban előírtaknak megfelelően 569 ezer forint piaci értéken kiajánlja megvételre a Hévízi Turisztikai Nonprofit Kft tulajdonosainak a 2 %-os tulajdonrészét. Az ügylet lebonyolításával megbízza a Hévízi Turisztikai Nonprofit Kft ügyvezető igazgatóját, hogy a társaság ügyvédje készítse elő az értékesítésre vonatkozó dokumentumokat a tulajdonosok részére.

A gazdasági társaság tulajdonosai közül amennyiben valaki(ik) vételei ajánlatot tesz, akkor a konkrét vevő ismeretében az értékesítésre vonatkozó döntés meghozatala érdekében a Képviselő-testület elé kerül az adás-vételi szerződés jóváhagyásra.

A gazdasági társaság tagjai közül amennyiben senki sem kíván élni a vételi jogával, akkor nyílt eljárás keretében ajánlati felhívást kell közzétenni.

A Hévízi Turisztikai Nonprofit Kft 2 %-os piaci értékelésére készült szakértői anyag az előterjesztés mellékletét képezi.

A döntéshez egyszerű szótöbbség szükséges.

**2.**

**HATÁROZATI JAVASLAT**

**(mely a Hévízi Turisztikai Nonprofit Kft ……/2018. (…….) sz. alapítói határozatának minősül**

1. Hévíz Város Önkormányzat Képviselő-testülete a Hévívi Turisztikai Nonprofit Kft-ben lévő 51 %-os tulajdoni részéről 2 %-os tulajdoni részét 569 ezer forint piaci értéken értékesíti.
2. A Képviselő-testület megbízza a polgármestert, hogy kérje fel a Hévízi Turisztikai Nonprofit Kft ügyvezetőjét, hogy a társaság ügyvédjével készítsék elő a tulajdonostársak részére a 2 %-os üzletrész értékesítésére vonatkozó dokumentumokat, és azt aláírás céljából küldje meg Hévíz Város Önkormányzatának.

Felelős: Papp Gábor polgármester

Határidő: 2018. április 16.

1. A Képviselő-testület felhatalmazza a polgármestert, hogy az értékesítésre vonatkozó dokumentumokat aláírás után küldje meg a Hévízi Turisztikai Nonprofit Kft tulajdonosainak.

Felelős: Papp Gábor polgármester

Határidő: 2018. április 30.

1. A Képviselő-testület felkéri a polgármestert, hogy a Hévízi Turisztikai Nonprofit Kft tulajdonostársaitól érkezett vételi, illetve nemleges válaszait terjessze a Képviselő-testület elé, döntés céljából.

Felelős: Papp Gábor polgármester

Határidő: 2018. június 30.

**3.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Szintén László | Közgazdasági osztályvezető / pénzügyi ellenőrzés |  |  |
| Dr. Tüske Róbert | Jegyző / törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Horváth Orsolya | Hévízi Turisztikai Nonprofit Kft ügyvezetője |  |  |
| Vecsera Jánosné | Könyvvizsgáló |  |  |